Document ID: 32005R2151

KOMMISSIONENS FORORDNING (EF) Nr. 2151/2005
af 23. december 2005
om åbning og forvaltning af toldkontingentet for sukkerprodukter med oprindelse i Den Tidligere Jugoslaviske Republik Makedonien, jf. stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets afgørelse 2005/914/EF af 21. november 2005 om indgåelse af en protokol om ændring af stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side om et toldkontingent for import til Fællesskabet af sukker og sukkerprodukter med oprindelse i Den Tidligere Jugoslaviske Republik Makedonien (1), særlig artikel 3, og
ud fra følgende betragtninger:
(1)
Efter artikel 27, stk. 2, andet afsnit, i stabiliserings- og associeringsaftalen mellem De Europæiske Fællesskaber og deres medlemsstater på den ene side og Den Tidligere Jugoslaviske Republik Makedonien på den anden side (2) (i det følgende benævnt SAA) skal Fællesskabet anvende et årligt toldkontingent på 7 000 tons (nettovægt) med toldfritagelse for import til Fællesskabet af produkter henhørende under KN-kode 1701 og 1702 med oprindelse i Den Tidligere Jugoslaviske Republik Makedonien.
(2)
SAA træder i kraft den 1. januar 2006, så kontingentet bør åbnes og gennemførelsesbestemmelser anvendes fra samme dato.
(3)
For at sikre, at den årlige kontingentmængde på 7 000 tons overholdes, bør der ikke anvendes en positiv tolerance for importmængderne, og rettighederne i forbindelse med importlicenserne bør ikke kunne overdrages. Det er derfor nødvendigt at fravige nogle bestemmelser i Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (3).
(4)
For at sikre, at præferenceimport efter denne forordning forvaltes effektivt, bør medlemsstaterne registrere de relevante data og meddele Kommissionen dem.
(5)
For at forbedre kontrollen bør import af produkter, der henhører under det årlige toldkontingent, overvåges i overensstemmelse med artikel 308d i Kommissionens forordning (EØF) nr. 2454/93 af 2. juli 1993 om visse gennemførelsesbestemmelser til Rådets forordning (EØF) nr. 2913/92 om indførelse en EF-toldkodeks (4).
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
1. Denne forordning indeholder gennemførelsesbestemmelser for import til Fællesskabet af produkter henhørende under KN-kode 1701 og 1702 med oprindelse i Den Tidligere Jugoslaviske Republik Makedonien, der er omfattet af det årlige toldkontingent på 7 000 tons (nettovægt) med toldfritagelse, som er omhandlet i artikel 27, stk. 2, andet afsnit, i SAA.
2. Kontingentet i stk. 1 åbnes den 1. januar 2006.
Artikel 2
1. Ved import efter stk. 1 skal der forelægges en importlicens, og kontingentet har løbenummer 09.4327.
2. Importlicenserne i stk. 1 udstedes i overensstemmelse med forordning (EF) nr. 1291/2000 og Kommissionens forordning (EF) nr. 1464/95 (5), medmindre andet er fastsat i nærværende forordning.
Artikel 3
Ved anvendelse af denne forordning gælder følgende definitioner:
a)
ved »importperiode« forstås en etårig periode fra den 1. januar til den 31. december
b)
ved »arbejdsdag« forstås en arbejdsdag i Kommissionens kontorer i Bruxelles.
Artikel 4
1. Importlicensansøgninger indgives til medlemsstaternes myndigheder.
2. Importlicensansøgninger ledsages af bevis for, at ansøgeren har stillet en sikkerhed på 2 EUR pr. 100 kg.
Artikel 5
Importlicensansøgninger og importlicenser skal indeholde følgende angivelser:
a)
i rubrik 8, »Den Tidligere Jugoslaviske Republik Makedonien«, idet ordet »ja« markeres med et kryds
b)
i rubrik 20, en af angivelserne i bilaget.
Importlicenser er kun gyldige for produkter med oprindelse i Den Tidligere Jugoslaviske Republik Makedonien.
Artikel 6
1. Importlicensansøgninger kan indgives hver uge fra mandag til fredag. Senest den første arbejdsdag i den følgende uge meddeler medlemsstaterne Kommissionen, hvilke mængder, opdelt efter ottecifret KN-kode, der blev indgivet importlicensansøgninger for i den foregående uge.
2. Kommissionen opgør den samlede ugemængde, der er indgivet importlicensansøgninger for.
3. Hvis licensansøgningerne for det toldkontingent, der er nævnt i artikel 27 i SAA, overstiger den pågældende kontingentmængde, suspenderer Kommissionen indgivelsen af yderligere ansøgninger for dette kontingent for den løbende importperiode, fastsætter en nedsættelseskoefficient, der skal anvendes, og meddeler medlemsstaterne, at den pågældende grænse er blevet nået.
4. Hvis anvendelsen af de foranstaltninger, der er omhandlet i stk. 3, indebærer, at licensmængden bliver lavere end ansøgningsmængden, kan ansøgeren trække sin licensansøgning tilbage senest tre arbejdsdage efter, at foranstaltningerne vedtages. Hvis ansøgningen trækkes tilbage, frigives sikkerheden straks.
5. Licenserne udstedes den tredje arbejdsdag efter meddelelsen i stk. 3, medmindre Kommissionen træffer foranstaltninger i henhold til stk. 3.
6. Hvis anvendelsen af de foranstaltninger, der er omhandlet i stk. 3, indebærer, at licensmængden bliver lavere end ansøgningsmængden, nedsættes sikkerhedsstillelsen tilsvarende.
7. Sammen med meddelelsen i stk. 1 underretter medlemsstaterne Kommissionen om de mængder sukker, for hvilke importlicenser blev udstedt i henhold til stk. 5 eller trukket tilbage i henhold til stk. 4, og de mængder sukker, for hvilke ikke eller kun delvis udnyttede importlicenser blev returneret. Meddelelserne indeholder de oplysninger, der blev modtaget mandag til fredag i den foregående uge.
8. Meddelelserne i stk. 1 og 7 fremsendes elektronisk på blanketter, som Kommissionen meddeler medlemsstaterne.
Artikel 7
Importlicenser er gyldige fra den faktiske udstedelsesdato til den følgende 31. december.
Artikel 8
1. Uanset artikel 8, stk. 4, i forordning (EF) nr. 1291/2000 må den mængde, som overgår til fri omsætning, ikke overstige den mængde, der er anført i importlicensens rubrik 17 og 18. Med henblik herpå anføres et »0« i licensens rubrik 19.
2. Uanset artikel 9, stk. 1, i forordning (EF) nr. 1291/2000 kan rettigheder i forbindelse med importlicenserne ikke overdrages.
Artikel 9
Anmoder Kommissionen herom, sender medlemsstaterne den nærmere oplysninger om de mængder produkter, der overgik til fri omsætning under det årlige toldkontingent i løbet af de måneder, som Kommissionen specificerer i henhold til artikel 308d i forordning (EØF) nr. 2454/93.
Artikel 10
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2006.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 23. december 2005.

Labels: 3
17
18